วันเด็กแห่งชาติ เชิญชวนเด็กไทยร่วมกิจกรรมเรียนรู้ศิลปวัฒนธรรมชาติ แหล่งพิพิธภัณฑ์และอุทยานประวัติศาสตร์ทั่วประเทศ
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า กระทรวงวัฒนธรรมร่วมงานวันเด็กแห่งชาติประจำปี 2566 เน้นการส่งเสริมความรู้ ความบันเทิงด้วยมิติวัฒนธรรม ปลูกฝังค่านิยมไทยให้แก่เด็กและเยาวชน ประกอบด้วย การจัดกิจกรรมที่ทำเนียบรัฐบาล มีการแสดงนิทรรศการรถพิพิธภัณฑ์เคลื่อนที่ การจัดแสดงนิทรรศการประวัติศาสตร์ โบราณคดีไทย พร้อมรูปจำลอง โบราณวัตถุศิลปวัตถุ จัดฉายภาพยนตร์ ผ่านรถโรงหนังเฉลิมทัศน์  อีกทั้งยังร่วมกับกระทรวงศึกษาธิการจัดงานเด็กดีวิถีไทย ส่งเสริมให้เด็กและเยาวชนได้เรียนรู้บทบาทหน้าที่ มีทักษะชีวิตที่ดีเป็นเด็กไทยยุคใหม่ รู้รักสามัคคี รู้หน้าที่ พลเมืองไทยที่ดีและรู้จักการทำประโยชน์เพื่อสังคม  นอกจากนี้ ยังมีกิจกรรม Check in พิพิธภัณฑสถานแห่งชาติ อุทยานประวัติศาสตร์และหอสมุดแห่งชาติทั่วประเทศ ขณะที่บริเวณหออัครศิลปิน จังหวัดปทุมธานี มีการจัดแสดงศิลปวัฒนธรรม ชุดการแสดงถวายพระพร การแสดงหุ่นกระบอกไทย การแสดงชุดจินตลีลา หอศิลป์ร่วมสมัยราชดำเนินจัดกิจกรรมเรียนรู้ดูหอศิลป์ สอนศิลปะผ่านเกม การแสดงการเล่านิทานและทำอาหาร การแสดงศิลปะเรืองแสงและเงา ที่ศูนย์มานุษยวิทยาสิรินธร จัดกิจกรรมคุกกี้หลากวัฒนธรรม ให้นักมานุษยวิทยาน้อยตกแต่งหน้าตาของคุกกี้ ระบายสีหน้ากาก เรียนรู้เรื่องการลงสีของภาชนะดินเผาและที่หอภาพยนตร์จัดฉายภาพยนตร์สำหรับเด็ก workshop ประดิษฐ์ของเล่นและสอยดาว